Philippus, Dei gratia Francorum rex. Noverint universi, presentes pariter et futuri, quod carissimus amicus noster, Michael, venerabilis Senonensis archiepiscopus, ad honorem et incrementum ecclesie Senonensis, de novo unam prebendam perpetuam instituit in eadem ecclesia; et, pro corpore prebende, viginti libras Parisiensium in furnis suis de Sancto-Juliano, singulis annis, in perpetuum percipiendas assignavit. Persona vero cui collocata fuerit illa prebenda, eamdem penitus in choro et in capitulo quam et ceteri canonici auctoritatem habebit et dignitatem. Cum autem predicti redditus sint de regalibus nostris, nos, ad petitionem prefati archiepiscopi, hanc ejus assignationem ratam habemus et nostris litteris confirmamus. Actum Aneti, anno incarnati Verbi Mº Cº XCº nono, mense septembri.